Pavol Regenda

Pavol Regenda (* 7. december 1999, Michalovce) je slovenský hokejový útočník, aktuálne hráč tímu NHL San Jose Sharks. V minulosti pôsobil v Anaheime Ducks a extraligových Michalovciach. Je členom slovenskej hokejovej reprezentácie, s ktorou  získal bronzovú medailu na Zimných olympijských hrách v Pekingu v roku 2022. 

 Klubová kariéra 

 Dorastenecká kariéra 
S hokejom začínal v rodných Michalovciach, kde pôsobil v mládežníckych štruktúrach do roku 2016. Zahral si aj za juniorské tímy Spišskej Novej Vsi a Trenčína. V roku 2017 odišiel do Švédska, kde nastupoval za výbery Linköping HC a Växjö Lakers v lige pre hráčov do dvadsať rokov. V sezóne 2019/20 prestúpil do susedného Fínska, kde hral za mládežnícke mužstvo Jokerit Helsinki. V tom ročníku odohral svoj prvý zápas medzi seniormi: pripísal si jeden štart za helsinský klub Kiekko-Vantaa v druhej fínskej lige. Získal v ňom asistenciu.

 Michalovce (2020 – 2022) 
Po anabáze na severe Európy sa vrátil do tímu Michaloviec. V extralige odohral dve sezóny a darilo sa mu ako po klubovej, tak aj individuálnej stránke. V sezóne 2020/21 postúpil s Michalovcami do semifinále, čo je dodnes najväčší úspech v histórii klubu. O rok neskôr sa zaradil medzi najproduktívnejších hráčov mužstva, čo mu vynieslo pozvánku do reprezentácie ako aj záujem zo zahraničných líg. Novú zmluvu podpísal s českým tímom BK Mladá Boleslav, ale vďaka výborným výkonom na olympiáde a majstrovstvách sveta, z prestupu vzišlo a miesto toho zamieril do tímu NHL Anaheim Ducks.

 NHL (2022 – súčasnosť) 
S Ducks sa dohodol na nováčikovskom kontrakte na dve sezóny. K mužstvu sa pripojil v predsezónnom kempe v septembri 2022. V prípravných zápasoch bol najproduktívnejším hráčom tímu, čo mu vynieslo miestenku v prvom tíme. V NHL debutoval 13. októbra 2022 proti Seattlu Kraken. Prvý bod za asistenciu si pripísal o päť dní neskôr v zápase proti New Yorku Rangers. Premiérový gól strelil 10. novembra proti Minnesote Wild. V priebehu ročníka bol viackrát preradený do nižšej ligy AHL, kde odohral väčšinu zápasov.

V sezóne 2023/24 začal v záložnom tíme San Diego Gulls. Do NHL nahliadol na päť zápasov až v závere základnej časti, keď Ducks vymenili viacero hráčov a potrebovali doplniť súpisku. Na konci ročníka sa dohodol na predĺžení zmluvy, no klub ho vymenil do San Jose Sharks v januári 2025. Za nový tím debutoval v sezóne 2025/26 a zanechal skvelý prvý dojem: v prvých štyroch zápasoch strelil päť gólov, vrátane hetriku proti Tampe Bay Lightning v januári 2026.

 Reprezentácia 
Prvýkrát reprezentoval Slovensko na majstrovstvách sveta hráčov do 18 rokov v roku 2017. Štartoval aj juniorskom šampionáte hráčov do 20 rokov v roku 2019.

Od sezóny 2021/22 je stálym členom seniorskej reprezentácie. Štartoval na olympiáde, kde patril medzi najlepších hráčov tímu a výraznou mierou sa podieľal na zisku bronzových medailí. Na MS dosiaľ štartoval štyrikrát, v období 2022 – 2025. Pri svojej premiérovej účasti na šampionáte bol najlepším strelcom tímu.

Zúčastnil sa aj ZOH 2026, na ktorých Slovensko obsadilo 4. miesto.

 Referencie 

 Externé odkazy 


Kategória:Slovenskí hokejisti
Kategória:Slovenskí hokejoví útočníci
Kategória:Hráči HK Dukla Michalovce
Kategória:Hráči San José Sharks
Kategória:Hráči Anaheim Ducks
Kategória:Hokejisti na Zimných olympijských hrách 2022
Kategória:Účastníci MS v hokeji 2022
Kategória:Účastníci MS v hokeji 2023
Kategória:Účastníci MS v hokeji 2024
Kategória:Účastníci MS v hokeji 2025
Kategória:Hokejisti na Zimných olympijských hrách 2026
Kategória:Slovenskí bronzoví olympijskí medailisti
Kategória:Osobnosti z Michaloviec